
Kvietimas minėti Lietuvos žydų genocido aukų atminimo dieną Lietuvoje

Artėjant Lietuvos žydų genocido aukų atminimo dienai – rugsėjo 23 dienai, kviečiame visas Lietuvos bendrojo ugdymo įstaigas, Tolerancijos ugdymo centrus ir visas švietimo institucijas organizuoti šios datos paminėjimus, prisijungiant prie nacionalinio projekto „Atminties kelias 1941 - 2026“. Šiuo projektu siekiama, kad jaunimas, vietos bendruomenė sužinotų apie prieš 85 – erius metus prasidėjusį Holokaustą Lietuvoje, civilių Lietuvos piliečių - žydų žudymą visoje Lietuvoje. Tad kviečiame aplankyti masines žydų nužudymo vietas, nueiti pėsčiomis kelią (ar dalį to kelio), kuriuo į mirtį buvo varomi nekalti žmonės: vaikai, moterys, vyrai. Tokių vietų Lietuvoje yra daugiau nei 200.
	 Rekomendacijos organizuoti paminėjimo „Atminties kelias 1941 - 2026“ veiklas

· Kviečiame papasakoti mokiniams apie Lietuvoje gyvenusią žydų bendruomenę ir masinį žydų naikinimą Antrojo pasaulinio karo metu – Holokaustą. Svarbu, kad mokiniai suvoktų - kodėl minima ši data Lietuvoje ir suprastų, kaip niekuo nekalti žmonės (Lietuvos piliečiai, civiliai) buvo brutaliai žudomi Holokausto metu.  
· Kviečiame supažindinti mokinius apie žydų masinį naikinimą tame regione, kuriame gyvenate. Kartu siūlome aplankyti vietos krašto muziejus ir pasidomėti muziejuose esančia medžiaga; jeigu jūsų regione yra vietos žydų bendruomenė – pakviesti bendruomenės atstovus į pokalbį ar bendrą renginį.
· Kviečiame parinkti lauko akmenėlius, juos dekoruoti (markeriais, įv. dažais) - užrašant gyvenusių ir nužudytų žydų vardus. Šiuos akmenėlius, kaip atminties simbolius, padėkite Holokausto aukų vietose. Jūsų vietovėje gyvenusių žydų vardus, kurie buvo nužudyti, galite rasti Yad Vashem institucijos Izraelyje (institucija renkanti nužudytų Europos valstybėse žydų vardus ir įamžinanti Holokausto aukų atminimą) internetinio puslapio duomenų bazėje:  https://collections.yadvashem.org/en/names    (įrašykite miesto pavadinimą į vietą, skirtą vietovei – „Place“ (angl.) ir duomenų bazė pasiūlys gyvenusių žydų vardus, pavardes bei kitą asmeninę informaciją). Pavyzdžiui, įvedus vietovės pavadinimą į skiltį (Birth/ prewar/ war time – „Place“), pavyzdžiui miestą „Siauliai“ – sistema atidaro 9148 nužudytas aukas: https://collections.yadvashem.org/en/names/search-results-names?page=1&gn_place=Siauliai&gnt_place=yvSynonym 
O paspaudus ant žmogaus vardo / pavardės, kuris pažymėtas ("murdered" - "nužudytas") - atsidaro keletas sakinių apie tą žmogų. Pvz.: Braindel Levin (gimęs 1928) atsidaro papildoma informacija apie tai, kur gyveno iki karo, kas buvo tėvai, kuo užsiėmė ir kur nužudytas: https://collections.yadvashem.org/en/names/9030476 
Kviečiame pasinaudoti šia duomenų baze kartu su mokiniais, kurie susipažins, pamatys, jog dalis nužudytų žydų buvo jų bendraamžiai, turėję panašius gyvenimus, svajones.

Taip pat akmenėlius kviečiame dekoruoti simboliais, susijusiais su žydų tradicija: piešti menoras, Dovydo žvaigždės simbolius.
· Kviečiame mokinius ne tik padėti akmenėlius prie paminklų, bet ir garsiai perskaityti užrašytus žmonių vardus ar papasakoti vietos žydų istorijas.
· Paminėjimus, netradicines pamokas (aplankymą Holokausto aukų vietos, apsilankymą miesto / miestelio vietoje, kur iki Antrojo pasaulinio karo buvo žydų gyvenami namai, sinagogos, mokyklos ir t.t.)  ar pilietiškumo pamoką (dienoraščių skaitymai, filmų peržiūros ir aptarimai) siūlome organizuoti rugsėjo 21 - 25 dienomis (Jums tinkamu laiku).            



Rugsėjo 23-ioji – Lietuvos žydų genocido aukų atminimo diena Lietuvoje minima nuo 1994-ųjų metų ir minima diena susijusi su Vilniaus geto likvidavimu, kurio metu – dalis geto gyventojų iš karto buvo nužudyti, o dalis – išvežti į nacių koncentracijos stovyklas lėtai mirčiai. 
 Tarptautinė komisija nacių ir sovietinio okupacinių režimų nusikaltimams Lietuvoje įvertinti šios dienos paminėjimus mokyklų bendruomenėms inicijuoja jau daugiau nei dvidešimt metų. Šia iniciatyva siekiama, kad Lietuvos visuomenė žinotų apie Lietuvoje gyvenusią gausią žydų bendruomenę (iki Antrojo pasaulinio karo Lietuvoje gyveno apie 215.000 – 220.000 žydų) ir suvoktų  Holokaustą mastą tiek Lietuvoje, tiek nacių okupuotoje Europoje Antrojo pasaulinio karo metu. Svarbu, kad mokiniai suvoktų, jog masinis žydų žudymas nėra vien didžiulės Holokausto aukų vietos, kaip Paneriai, Kauno IX fortas, nes masinių žudynių vietų Lietuvoje yra daug. 
Visus, ketinančius organizuoti Lietuvos žydų genocido aukų atminimo dienos paminėjimus Lietuvoje (mokyklose, Holokausto aukų vietose ar kitose erdvėse), maloniai prašome užpildyti elektroninę registraciją Tarptautinės komisijos internetiniame psl.: https://www.komisija.lt/renginiai/atminties-kelias-lietuvos-zydu-genocido-auku-atminties-diena-2/ 
Po renginių Lietuvoje, jeigu norėsite pasidalinti foto nuotraukomis iš organizuotų veiklų, atsiųskite 1–2 nuotraukas geros kokybės ir informatyvias. Siųsdami nuotraukas, nepamirškite nurodyti savo mokyklos pavadinimo. Nuotraukas prašome siųsti el. paštu:  istorinekomisija@gmail.com 

Pagarbiai,
Tarptautinės komisijos nacių ir sovietinio okupacinių režimų nusikaltimams Lietuvoje įvertinti sekretoriatas

